Na temelju članka 9. Odluke o korištenju poslovnih prostora za inkubaciju i usluga inkubacije Poduzetničkog centra Grada Vrgorca („Vjesnik“ službeno glasilo Grada Vrgorca, broj 11/18), Poduzetnički centar Vrgorac d.o.o., 1. ožujka 2023. godine, objavljuje

 
NATJEČAJ

za prikupljanje Zahtjeva za subvencionirano korištenje radnih jedinica unutar poslovnih prostora poduzetničkog inkubatora u okviru Poduzetničkog centra Vrgorac d.o.o.

I.
Predmet natječaja je davanje u subvencionirani zakup 5 radnih jedinica koje se nalaze unutar 3 zasebna poslovna ureda, i to kako slijedi:

Oznaka prostora                Površina(m2)                  Broj radnih jedinica

Ured 1                            11,15 m²                          2

Ured 2                             8,42 m²                          1

II.

Zahtjev za subvencionirani zakup radne jedinice unutar poslovnih prostora može podnijeti poduzetnik početnik, udruga čija je djelatnost usmjerena na razvoj poljoprivrede i gospodarstva, te svaka zainteresirana pravna i fizička osoba koja obavlja gospodarsku djelatnost (u daljnjem tekstu: Korisnik).

Pod poduzetnikom početnikom podrazumijeva se pravna i fizička osoba koja samostalno i trajno obavlja gospodarsku djelatnost radi ostvarivanja dohotka, odnosno dobiti na tržištu, a koja je upisana u odgovarajući registar u razdoblju ne dužem od tri (3) godine od dana podnošenja prijave na natječaj.

Prednost pri dodjeli raspoloživog prostora za inkubaciju i radih jedinica Poduzetničkog centra imaju: 

1.	Udruge čija je djelatnost usmjerena na razvoj gospodarstva i poljoprivrede;
2.	Poduzetnici početnici kojima proizvodi/usluge koje kandidat namjerava proizvoditi/pružati predstavljaju tehnološko poboljšanje i napredak u odnosu na druga poznata rješenja;
3.	Poduzetnici registrirani za obavljanje proizvodne djelatnosti;
4.	Poduzetnici registrirani za obavljanje djelatnosti vezane za ICT sektor;
5.	Poduzetnici koji namjeravaju povećat broj zaposlenika;
6.	Poduzetnici koji imaju kupljeno zemljište u Gospodarskoj zoni „Ravča“.
III.

U svakom poslovnom prostoru, unutar radnih jedinica mogu se obavljati gospodarske djelatnosti osim onih:

- koji se bave samo trgovinom i/ili ugostiteljstvom s pretežitim točenjem alkohola;
- sportske kladionice i automat klubovi;
- koji se bave pripremom, proizvodnjom distribucijom i prodajom oružja, alkoholnih
 pića ili duhanskih proizvoda;
- poduzetnici s tehnologijama koje zagađuju okoliš;
- poduzetnici koji bi svojom djelatnošću (bukom i slično) ometali poslovanje ostalih
 poduzetnika u Poduzetničkom centru;
- čija je djelatnost protivna zakonu, posebnim propisima i moralu društva ili čija
 djelatnost ruši ugled Grada Vrgorca;
- koji imaju dodijeljene potpore veće od 200.000 EUR tijekom razdoblja od tri fiskalne godine.

U svakom poslovnom prostoru, nalaze se dvije potpuno opremljene radne jedinice, tj. uredski ormar, dva radna stola, dvije uredske stolice, dva računala i printer.

IV.

      Poduzetnik početnik, Udruga čija je djelatnost usmjerena na razvoj poljoprivrede i gospodarstva, te svaka zainteresirana pravna i fizička osoba koja obavlja gospodarsku djelatnost ostvaruju pravo na korištenje usluga i radnu jedinicu poslovnog prostora za inkubaciju u razdoblju do osamnaest (18) mjeseci za obavljanje djelatnosti.
Iznimno, period inkubacije se može i produžiti u cilju racionalnog korištenja poslovnog prostora Poduzetničkog centra -  ukoliko Poduzetnički centar raspolaže slobodnim prostorom za koji poduzetnici nisu iskazali interes u redovnom postupku prijema.

IV.
Tržišna vrijednost zakupa definirana je u Cjeniku Poduzetničkog centra.
Ukoliko Korisnik ostane i nakon 18 mjeseci u Poduzetničkom inkubatoru plaća 100 % tržišnu vrijednost zakupa. Na promjenu cijene mogu utjecati promjene na tržištu ili druge opravdane okolnosti.

VI.
Poduzetnik početnik, Udruga čija je djelatnost usmjerena na razvoj poljoprivrede i gospodarstva, te svaka zainteresirana pravna i fizička osoba koja obavlja gospodarsku djelatnost, a koja iskaže interes za korištenje radnih jedinica poslovnog prostora Poduzetničkog centra obvezna je dostaviti sljedeću dokumentaciju:

•	potvrdu o registraciji tvrtke ili potvrdu o osnivanju Udruge;
•	popunjen zahtjev za prijem u Poduzetnički centar;
•	dokaz o registraciji (izvod/rješenje iz odgovarajućeg registra);
•	skraćeni poslovni plan ;
•	potvrda Porezne uprave o nepostojanju nepodmirenih dospjelih poreznih obveza ili potvrdu da je sukladno posebnim propisima odobrena odgoda plaćanja navedenih obveza i da se podnositelj prijave pridržava rokova plaćanja (ne stariju od 30 dana);
•	potvrda Grada o nepostojanju nepodmirenih dospjelih obveza ili potvrdu da je
sukladno posebnim propisima odobrena odgoda plaćanja navedenih obveza i da se podnositelj prijave pridržava rokova plaćanja (ne stariju od 30 dana)
•	izjavu o korištenim potporama male vrijednosti za prijavitelja i pojedinačno za svako povezano poduzeće koje čini jednog poduzetnika, ovjerene pečatom i potpisane od strane ovlaštene osobe za zastupanje

Uz navedenu dokumentaciju poduzetnik početnik, udruga čija je djelatnost usmjerena na razvoj poljoprivrede i gospodarstva, te svaka zainteresirana pravna i fizička osoba koja planira obavljati gospodarsku djelatnost, a koja nije obavila registraciju, uz propisanu dokumentaciju obvezna je dostaviti i:

•	izjavu da će u slučaju prihvaćanja njegovog zahtjeva za korištenje radne jedinice unutar poslovnog prostora Poduzetničkog centra registrirati poslovnu djelatnost, odnosno Udrugu u odgovarajućem registru u roku od 1 (jednog) mjeseca od primitka Odluke o odobrenju korištenja
poslovnog prostora Poduzetničkog centra. 

Također, ukoliko zahtjev za korištenjem radne jedinice poslovnog prostora Poduzetničkog centra bude prihvaćen, u roku od 2 (dva) mjeseca od primitka Odluke o odobrenju korištenja radne poslovnog prostora Poduzetničkog centra, dužan je započeti obavljati djelatnost u prostoru Poduzetničkog Centra. 

U slučaju da više poduzetnika podnosi zajedničku prijavu za istu radnu jedinicu osim navedene dokumentacije koju podnose svi poduzetnici, podnose i potpisanu međusobnu suglasnost o zajedničkom korištenju radne jedinice.

VII.
Prikupljanje i obradu prispjelih zahtjeva za prijem Korisnika u Poduzetnički centar, te donošenje pojedinačnih odluka o korištenju radnih jedinica poslovnog prostora obavlja Povjerenstvo za prijem poduzetnika u Poduzetnički centar.

VIII.
Nepravovremeni, nepotpuni zahtjevi i zahtjevi koji nisu podneseni od ovlaštene osobe, te koji su protivni ovom Natječaju, neće se razmatrati. 

IX.
Sudionici natječaja bit će pisano obaviješteni o rezultatima natječaja.

X.
Pisani zahtjev s potrebitom dokumentacijom u privitku dostavlja se u zatvorenoj omotnici s naznakom: „ZA NATJEČAJ“ na adresu Poduzetnički centar Vrgorac d.o.o., Hrvatskih velikana 62, 21276 Vrgorac.
 
Natječaj je otvoren 1. ožujka 2023. godine, te je otvoren do popunjenosti radnih jedinica unutar poslovnih prostora poduzetničkog inkubatora u okviru Poduzetničkog centra Vrgorac d.o.o. 
Natječaj je objavljen na web stranici Grada Vrgorca.
 
XI.
 
Sve ostale informacije u vezi s natječajem mogu se dobiti svakog radnog dana od 9 do 13 sati u prostorijama Poduzetničkog centra Vrgorac, Hrvatskih velikana 62, Vrgorac ili slanjem e-mail na: poduzetnicki.centar@vrgorac.hr